
Valahányszor megcsendült az üzlet csengettyűje, Eda próbálta megtippelni, vajon az illető a pénzével vagy a lelkével fog-e fizetni.

Elgondolkodva mérte végig az épp bebotorkáló vevőjüket, aki dünnyögve rázta le bundabéléses köpönyegéről az esőt, aztán bizonytalanul ácsorgott tovább az ajtóban. Gazdag, vonta le a következtetést Eda. Ideges, mint egy kóbor kutya.

Ígéretes…

– Üdvözlöm a Shaw régiség- és kuriózumkereskedésben. Segíthetek?

Az úriember némán nézte. Eda rámosolygott. Megszokta, hogy akkor is mosolyog, amikor nincs hozzá kedve. Ben mindig azt mondogatta, a kedves arc bizalmat ébreszt.

– Nos… – Az idegen nagyot nyelt. Körbenézett az üzletben: a mennyezetig érő toronymagas polcokon, az alacsonyan lógó csilláron, a lakkozott padlóra terített egzotikus szőnyegeken. A falak mentén üveges tárolószekrények, rézgömbök és különös edények sorakoztak, alig lehetett közöttük elférni. Ha Lawrie is itt lenne, lelkesen mesélne ennek a szegény flótásnak a portékáik történetéről, még az ajtópántokat sem hagyná ki.

Eda újra próbálkozott:

– Valami konkrét dolgot keres?

A férfi levette a kalapját, felfedve gondosan ápolt, állig érő haját.

– Van itt másvalaki is? Másik vevő?

– Nem, uram. Ön a nap utolsó vevője.

Nem mintha sokan megfordultak volna náluk. Délelőtt egy fitos orrú nő egy teljes órán át nézegette az antik teáskészleteket, és két tudós is betért, hogy megvegye az ówesli gyűjtemény egyik kötetét. Ám rajtuk kívül senki sem lépte át a küszöböt.

Eda gyanította, hogy ezt a férfit nem a teáskannák és a poros könyvek érdeklik.

Csatos cipőjében és bársonydolmányában méltóságteljesen lépett oda a pulthoz. Az arca teljesen jellegtelen volt, de a szemében ülő vad csillogás hátborzongatóan ismerősnek tűnt. Eda már látta ezt a tekintetet. Százszor is. Száz különböző arcon.

– Tükröződésmentes tükröt keresek.

Eda pulzusa új ritmusban vert tovább, sebesen és riadtan, akár egy nyúlé. A fivérei nem osztogatták egykönnyen a jelszót, de ha ez az idegen ismerte, akkor bizonyosan úgy látták, hogy komoly a szándéka.

Eda megkerülte a pultot.

– Tudja, mit kér?

– Igen. Én… igen.

Eda kikémlelt az ablakfülkén. Blackbridge odakint sötét, zajos foltként terült el: esőtől fénylő kő, olajfüst és a lassan alászálló estében imbolygó lámpások. A koronaüveg apró, egyenetlen buborékai eltorzították az utcán közlekedők alakját, de a zuhogó esőben sietők egyike sem hasonlított a fivéreire.

Soha ne kísérj senkit a tükörhöz egyedül, szólt Ben figyelmeztetése. Ha azért jönnek, hogy paktumot kössenek, és egyikünk sincs itt veled, akkor el kell küldened. Párban vagyunk a legnagyobb biztonságban.

Az üvegen Eda tükörképe fakó hajú kísértetként nézett vissza rá. Az ajkát harapdálta.

Ben mérges lenne. Lawrie csalódott, ami még rosszabb. De mennyi idő telt is el azóta, hogy találtak valakit, aki annyira kétségbeesett – vagy ostoba –, hogy paktumot akarjon kötni? Eda tapasztalatból tudta, hogy ha az ember túl sokáig gondolkodik, előbb-utóbb megszólal a józan ész halk szava. Ha most elküldi, akkor a férfi talán le is beszéli magát arról, hogy visszatérjen. Vagy épp eljár a szája a Hitközösség előtt, bármilyen csekély is ennek esélye. Akkor mi legyen?

Lawrie alkusoknak nevezte ezeket a reményvesztett lelkeket, akik hajlandók megfizetni a legnagyobb árat azért a hitvány dologért, amit kerestek. Hónapok teltek el a legutóbbi óta.

És kezdtek kifutni az időből.

Eda összeszorította a fogát, és átfordította a táblát az ajtón: zárva.

– Megkérdezhetem a nevét, uram?

– Inkább nem mondanám meg.

Okosabb, mint amilyennek látszik.

– Attól tartok, kérni fogja a nevét. Nincs értelme eltitkolni. – Összehúzta a rúdon a függönyt, hogy sem az ajtón, sem a kirakatokon át ne lehessen belátni. A csillár pislákoló fényében a férfi szeme körüli árnyékok kiszélesedtek, mintha egy koponya üres szemürege tátongana a szeme helyén.

– Kicsoda?

– A démon, akivel paktumot akar kötni.

A férfi nagyot nyelt. Erőt vett magán.

– A nevem Bartholomew. Az ön vezetékneve Shaw, helyesen gondolom? – Tetőtől talpig végigmérte Edát, az előkelőségekre jellemző megvetéssel. – Igencsak ifjú ahhoz, hogy részt vegyen… efféle üzletekben.

– Húszéves vagyok, uram. És a bölcső óta részt veszek efféle üzletekben.

Ezzel sikerült elhallgattatnia. Eda a kereskedés hátsó traktusába vezette Bartholomew-t, a magas polcok útvesztőjén át, majd le a hátsó falba rejtett ajtóhoz vezető két lépcsőfokon. Amikor elővette a kulcsot a zsebéből, váratlanul rátört a rettegés.

Már számtalanszor kinyitotta ezt az ajtót, de mindig Ben vagy Lawrie jelenlétében. A távollétük önmagában is fantomként keringett körülötte. Eda olyan jól ismerte a régiségkereskedést, mint a tenyerét – az ő dolga volt rendben tartani, míg Lawrie ügyeket intézett és Ben dolgozott –, de ez a várakozással teli csend ismeretlen volt számára. Nyomasztó. Mintha a nyakába lihegett volna.

A kulcs megzördült a zárban. Nyugalom, Eda, te átkozott bolond.

Az ajtó kitárult.

Bartholomew légzése szapora lett. Eda az évek során számos alkussal találkozott már, és a bűntudat állandó kísérője volt, de mostanra megtanulta hatékonyan elnyomni. Ez szükséges volt, és hamar el kellett intézni. A fivérei nem voltak itt, hogy megállítsák Bartholomew-t, ha inába szállna a bátorsága.

Eda sorra meggyújtotta a falikarokat, ahogy lefelé lépdeltek a vas csigalépcsőn. A pince mindig hideg volt, és a tűz fénye kevés meleget adott. Odalent enyhe dohszag keveredett a nyirkos föld ősi illatával. Sírkamrákra és katakombákra emlékeztette. Olyan helyekre, ahol az élőknek nem volt semmi keresnivalójuk.

Miután az utolsó falikart is meggyújtotta, Eda Bartholomew felé fordult, aki elfehéredő ujjakkal markolta a lépcső korlátját, és dermedten bámult maga elé.

– Ez lenne az?

Eda követte a férfi tekintetét. A pincéjükben semmi sem törte meg a kopárságot, leszámítva a falnak döntött magányos tükröt.

– Igen – mormolta. – Ez egy átjáró.

A több mint hat láb magas és feleolyan széles tükröt egyetlen vastag obszidiántömbből faragták. Mindegyik átjáró ebből készült, évszázadokkal ezelőtt, amikor még senki sem követte a Hit tanításait, sem az Úratyát, hanem sok-sok pogány istent. Ma már csak boszorkányok és eretnekek imádtak efféle istenségeket, ha egyáltalán.

A vad korszak, idézte fel Lawrie szavait, aki az egyik történelemkönyvéből olvasott fel neki. Akkoriban hamis istenségek uralkodtak, tudatlan híveik pedig rettenetes, nagyhatalmú eszközöket készítettek a számukra. A feneketlen északi bányák legfeketébb obszidiánját használták hozzá, onnan hozva fel, ahol elvékonyodott a fátyol a világok között. Vérmágiával életet leheltek a kőbe – így készültek az átjárók.

– Hogy az Úratya nevében szerezték meg? – Bartholomew tétován közelebb lépett. – És milyen jó állapotban van. Azt hittem, a Hitközösség Weslandben mind egy szálig elpusztította őket.

– Apám bukkant rá erre a tükörre. Egyikünk sem tudja, mi módon. – Eda a tenyerébe mélyesztette a körmét. Nem volt kedve Oswin Shaw-ról beszélni, legfőképp most nem. Jobb továbblépni. – Készen áll?

Bartholomew hangja megremegett.

– Pontosan mire?

Ennyi is megteszi.

Odalépett az átjáróhoz. Keretét kusza alakok és motívumok sokasága borította, olyan aprólékosan kifaragva, mintha valamennyi magából a kőből nőtt volna ki: ordító hegyi oroszlánok, sziszegő kígyók, tüskés virágok. A szirmok és indák között különös, kevésbé közismert lények bújtak meg: egy kampós orrú kobold vigyorgó képe, félelmetes madarak, egy agyaras ló. Legfelül, a tükör csúcsán meztelen alakok csoportja térdelt könyörgő pózban.

Eda megborzongott.

A keret pompája ellenére magában a tükörlapban rejlett az erő. A felszíne nem adott tükörképet: fekete volt, akár a csillagtalan éjszaka, sima, mint a mozdulatlan víz. A szorongás jeges ujjakkal kúszott végig Eda gerincén, hiába nézett már sokadszorra a tükörre.

Megérintette a kristályos követ. Meleg volt. Pedig nem lehetett volna az. A pincében dermesztő hideg uralkodott, de a tükör túloldalán nem.

– Éj úr, megidézlek.

Eda tenyere alatt a tükör felszíne hullámot vetett, mint a víz.

Bartholomew felnyüszített.

– Ez a neve?

– Én csak ezen a néven ismerem.

A tükör felszíne drágakőként csillant meg, és kátrányként fodrozódott. Eda visszalépett Bartholomew mellé, és igyekezett úrrá lenni szapora szívverésén. Az esze tudta, hogy nincs mitől félnie. A teste azonban a mai napig nem tanulta meg ezt a leckét.

– Mi történik? Miért tart ilyen sokáig? – Bartholomew felső ajkán gyöngyözött a verejték. Összefogta magán a köpönyegét, mintha eltűnhetne benne.

Eda megragadta a karját. A férfi talán azt hitte, meg akarja támasztani. Hadd higgye… Eda csak attól félt, hogy elszalad.

– Ő nem kutya, uram. Majd jön, amint jónak látja.

– De… mindig ugyanaz? Azt hittem, bármelyik démont ide lehet hívni az átjárón át.

– A tükör, amelyet maga előtt lát, a másik oldalon is létezik, a Másvilágban. A démonok többsége nem sajátíthat ki egy adott átjárót. – Laposan a férfira lesett. – Éj úr nem olyan, mint a többi démon.

Talán ezt nem kellett volna mondania, elnézve Bartholomew rémült arcát, de aligha számított. A tükör felszíne hirtelen szivárványszínben rezgett, mint az olajfolt az alkonyi fényben. Aztán kilépett rajta egy férfi.

Természetesen nem férfi volt. De kísértetiesen hasonló.

– Eda.

– Éj úr.

Buta elnevezés, de rajta ragadt. Eda még karon ülő kisbaba volt, amikor a démon először lépett ki a tükörből. Lawrie ötéves volt. Ben elmondása szerint a kisfiú megszeppenve köszönt, hogy Jó éjt, úr, valahányszor a démon távozott. Nemsokára kialakult a becenév.

Valami ismeretlen oknál fogva Éj úr elbűvölőnek találta a megszólítást. Azóta is ezt használták.

– Ez a férfi paktumot szeretne kötni – mondta Eda.

Bartholomew összerezzent.

Éj úr jégszürke szeme a férfi felé siklott. Eda elképzelte, milyen érzés lehet Bartholomew-nak életében először meglátni egy démont. Éj úr bőre fakó volt, a haja még inkább. Dús, hófehér zuhatagként omlott le a háta közepéig. A ruhái is épp ennyire finomak voltak: fekete tunika, hozzá illő, ezüsttel szegett zekével, amely olyan puha volt, hogy inkább folyadéknak hatott, mint kelmének. Éles vonásaival és ívesen mosolygó ajkával Éj úr tagadhatatlanul gyönyörű volt. Külsőre semmi nem árulta el, hogy nem ember, a viselkedésében mégis volt valami határozottan idegenszerű. Eda tarkóján felállt tőle a szőr.

A démon odalépett Bartholomew-hoz.

– Magunkra hagyhatsz minket, Eda.

A hangja édes volt, mint a méz, de Eda tudta jól, hogy a kijelentése valójában utasítás. Eda biztatóan megszorította Bartholomew karját.

– Odafent várok.

– Áruld hát el – duruzsolta Éj úr, amikor Eda már felfelé ment a lépcsőn. – Mi az, amire vágysz?

Nem lett volna szabad hallgatóznia. Jobb nem tudni, mondogatta Ben. Nem tartozik ránk.

Eda azonban ritkán tagadta meg magától a bizarr kíváncsiság örömét. Lawrie betegesen kotnyelesnek tartotta. Talán az is volt, de Éj urat nem zavarta, és mindig tudta, a lány mikor leselkedett. Eda ezt cseppet sem bánta.

Résnyire nyitva hagyta a pinceajtót, majd leguggolt, hogy kifigyelje, mi történik odalent. A lépcső tetejéről épp csak Bartholomew feje búbja látszott. Éj úr viszont tisztán kivehető volt, ahogy fel-alá járkált a helyiségben. Mozgás közben is volt benne valami hátborzongató mozdulatlanság. Semmi fölösleges erőfeszítés: minden lépése kimért. A feje természetellenesen mereven ült a nyakán. Bármerre fordult, a tekintetét egy pillanatra sem vette le Bartholomew-ról. Edát azokra a portrékra emlékeztette, amelyeknek a szeme mindenhová követi az embert a sötét, kísértetjárta szobákban.

Bartholomew mondott valamit cérnavékony hangon. Csak az igazság szót lehetett belőle kivenni. Eda fejében vadabbnál vadabb ötletek kavarogtak. Ezek szerint semmi alantas, mint a pénz. Bosszú talán? Épp elég sokszor hallgatózott már ahhoz, hogy tudja, mindkettő gyakori indíték. Ha több alkus merne beszélni a paktumáról, akkor talán kevesebben fanyalodnának rá. Az efféle alkuk ritkán végződtek jól.

Eda emlékezett rá, hogy egyszer egy szerencsétlen flótás aranyat kért – többet, mint amennyit a gyerekeinek a gyerekei elkölthettek. Éj úr köveket változtatott aranymárkává, amelyek az éjszaka folyamán megjelentek a férfi zsúfolt szállásán, olyan magasan felgyűlve, hogy az ablakon át aranyzáporként zúdultak ki az utcára. A szomszédok elözönlötték a környéket, és a kapzsiság lázában felkapdostak mindent, amit csak tudtak, mielőtt a Penge Rendje megérkezett, hogy elkobozza a többit. A férfi, miután joggal paktumkötéssel vádolták, dühödten és kétségbeesetten tért vissza a régiségkereskedésbe.

Elfelejtette meghatározni, hová és miképp kéri a drágalátos aranyát, közölte vele Éj úr. Most pedig távozzon e helyről, mielőtt most rögtön kibelezem. Hacsak nem óhajt újabb alkut kötni…

A Pengék két héten belül elkapták és felakasztották a férfit.

Nem sokkal később egy fiatal nő jött zokogva hűtlen férje miatt. Annyira szeretem, de elkalandozik a szeme. Félek, hogy elveszítem őt. Azt akarom, hogy csakis engem lásson. Éj úr egy elvarázsolt gyűrűt adott neki. Reggelre a férj szinte teljesen elveszítette a látását. Vaksi szemével csakis a nőt látta – a csillogó gyűrűjét, ahogy fantomként lebeg, akármerre fordul. A férfi átoknak nevezte. Megfojtotta a feleségét az elülső szobájukban. A röpcédulák napokon át erről adtak hírt.

Undor és kíváncsiság viaskodott Edában, ahogy Bartholomew-t figyelte. Kevésre tartotta azokat, akik ostobaságukban alkut kötöttek az ördöggel – már attól is viszolygott, hogy oda kellett vezetnie őket Éj úr elé. De amikor gazdagságra, szépségre vagy hatalomra vágytak, Eda legalább jogosnak érezte az ellenszenvét. A kapzsiságot és a hiúságot könnyű volt elítélni. De bosszúért könyörögni? Összetört szív fájdalmát enyhíteni? Vagy jóvátenni valami szörnyű igazságtalanságot?

Őket szánta.

Éj úr ekkor abbahagyta a járkálást.

– Tehát az ár… – Az ujját az ajkához dörzsölte. – Húsz év.

Eda felszisszent. Húsz! Nem ez volt az eddig kért legmagasabb összeg, de majdnem. A Hitközösség papjai előszeretettel beszéltek arról, miféle veszélyekkel jár, ha az ember odadobja a lelkét egy démoni alku kedvéért, de ha a lélek létezett is, a démonokat nem érdekelte. Az emberi évek azonban…

– H-húsz? Ez abszurdum! – Bartholomew már nem suttogott. A hangja valósággal zengett a dühtől.

– Ugyan. – Éj úr szeme felvillant. A falikarok lángja megremegett. Árnyak kúsztak fel a falakon, kiöntött tintaként szétfolyva a mennyezeten. – Pontosan ennyi a megfelelő ár. De ha nem állsz készen arra, hogy megfizesd…

– Én… én csak…

– Nocsak, hogy béget a bárányka! – kacagott fel a démon. – Én, én, én. Ezért jöttök, nem igaz, halandók? Akartok és akartok, oly szégyentelenül. De nem számít. Sosem ítélkeznék. – Éj úr Bartholomew mögé lépett, és megérintette a vállát, mintha a barátja lenne. – Teljesíthetem a leghőbb vágyaitokat. Csak egy kis időt kell felajánlanotok cserébe. És mi az idő nektek, embereknek? – A hangja gyengédebb lett. – Az életetek egyébként is oly könnyen megszakad.

Intett, és egy ropogós pergamen jelent meg a semmiből a kezében. Eda rögtön ráismert a lap tetejére kanyarított, vastag, örvénylő betűkkel írt fejlécre: Halandói csere kötelmi szerződése. A részleteket persze nem láthatta, bár nyilvánvalóan a paktumok szokásos feltételeit sorolta fel: amennyiben a démon nem teljesíti az alku rá vonatkozó részét, akkor a felajánlott évek az ő életidejéből vonódnak le. Amennyire Eda tudta, a két lehetőség közül ez volt az egyik, amely révén az alkus visszakaphatta az éveit.

A szerződés vöröses írása megcsillant a tűz fényében. Eda még sosem látta Éj urat vérezni, és sokszor elgondolkodott a paktumkészítés művészetén. Vajon megvágta magát? Aztán cifra lúdtollat mártott a sűrű vérrel teli tintatartóba, és az íróasztala fölé hajolva megfogalmazta a szöveget?

A gondolat olyan bugyutának tűnt, hogy majdnem elnevette magát. Éj úr azonban áthajolt Bartholomew válla felett, és a fülébe súgta:

– Itt írd alá, drága Bartholomew, és igazság szolgáltatik neked.

Súlyos csend telepedett rájuk. Sercegtek a lángok.

– Nincs mivel aláírnom.

Éj úr ekkor elővett egy kis csontfehér kést, bár Eda nem látta, honnan. A démon gyakorlatilag hátulról átölelte a férfit, egyik kezével a pengét, a másikkal a szerződést kínálva türelmesen. Akár a préda köré tekeredő kígyó, nem zúzta össze, de nem is hagyta elmenekülni.

– A véred az egyedüli aláírás, amire szükségem van. Csak egy kis vágás, és végeztünk is.

Fuss, kiáltotta volna neki Eda legszívesebben. Most azonnal menekülj, te ostoba, és vissza se nézz! Bármit ad, az nem ér annyit, mint amit elveszítesz.

De nem engedhette meg magának azt a fényűzést, hogy helyesen cselekedjen. Máskülönben eleve nem is hozta volna le Bartholomew-t a tükörhöz. Így hát csak az ajkába harapva nézte a jelenetet.

Bartholomew lassan kifújta a levegőt. Remegő kezét a kés felé nyújtotta…

Ekkor csilingelés hallatszott az üzlet felől.

Eda megszédült, és fenékre esett. 

A fenébe!

Feltápászkodott, és leporolta a szoknyáját. Megigazította a hajfonatát, és a polcok közt visszasietett az üzletbe. Bár a haja göndör volt, sosem tűrte sokáig a rabságot. Máris érezte, hogy kezdenek kiszabadulni a fürtjei a füle körül.

Megkerülte a jókora almáriumot, amely az üzlet hátsó traktusát takarta, és már előre tudta, hogy Lawrie megjegyzést fog tenni zilált külsejére.

– A loboncod igazi szabadságharcos – kuncogott a fivére.

– Te meg úgy nézel ki, mint egy ázott patkány.

– Még így is szebb vagyok nálad.

Lawrie magas volt, ösztövér, csupa könyök és láb. A vállára tapadó csuromvizes gyapjúköpönyegben még vékonyabbnak tűnt.

Ben behúzta maga mögött a függönyt, és lerázta a vizet a csuklyájáról. Az öccsével ellentétben Ben köpcös volt és izmos. Szögletes állát és markáns vonásait valamelyest lágyította dús haja. Eda előszeretettel gondolt arra, hogy Ben már az anyaméhben rendreutasította a haját, nem engedve, hogy olyan rakoncátlanul göndörödjön, mint a testvéreié.

– Eda. – Ben kérdőn nézett rá. – Mi a baj?

Ezt hogyan csinálja? Feleslegesen próbálkozott volna bármit is eltitkolni Ben elől; az orra akár a vérebé, szeme akár a sólyomé.

– Nem értem, miért feltételezed folyton, hogy valami baj van.

– Huzatot érzek. – Sokatmondón nézett fel a csillár pislákoló gyertyáira, majd halkan hozzátette: – Nyitva a pince ajtaja? 

Lawrie időközben levette a köpönyegét, és most megdermedt.

Semmi értelme nem volt tagadni.

– Egy férfi jött be, és a tükröt kereste.

Ben némán akasztotta fel a köpönyegét.

Eda görbén nézett rá.

– Ismerte a jelszót, és készen állt paktumot kötni. Senki sem volt a közelben. Ellenőriztem. Nem tudtam, mikor jöttök haza, és nem akartam elveszíteni.

– Azt panaszolod, hogy szükségtelenül aggódom, mégis mindig okot adsz rá! Hányszor mondtam, hogy soha, de soha…

– Soha ne vigyek senkit a tükörhöz egyedül. Igen. De hiába hajtogatod magadnak, Ben, képes vagyok ezeket az ügyeket megfelelően intézni. Vagy inkább azt szeretnéd, hogy minél tovább nyögjük ezt az adósságot? Nem engedhetjük meg magunknak, hogy alaptalanul visszautasítsunk paktumokat.

– A biztonságod épp elég alapos indok. – Ben két lépést tett felé, Eda pedig ugyanennyit hátrált. – Nem engedem, hogy a szükségesnél egy perccel is tovább kettesben maradj azzal a démonnal.

– Éj úr nem bántana. Egyikünket sem. Nem teheti, benne van a…

– Paktumunkban, igen. Tudom, mi áll a záradékban.

– Nem a mi paktumunk – háborgott Eda. – Apánk sodort minket ebbe a helyzetbe.

Ben zöldesbarna szeme felizzott.

– Eda…

A mondatot nem fejezhette be, mert Bartholomew berontott az üzletbe. A polcok között megcsúszva elsodort egy könyvtámaszt, de a testvéreket meglátva azonnal földbe gyökerezett a lába. Szeme elkerekedett, akár egy megrémült lóé.

Ben megdöbbent, de azonnal elállta az ajtót. Eda először attól félt, okkal teszi: Bartholomew-n végül úrrá lett a rettegés, és meggondolta magát, ezért menekülni próbál, és meg kell majd fenyegetniük. Akár meg is vernék, ha muszáj, hogy tartsa a száját.

Libabőrös lett.

Aztán meglátta a férfi kezét. Az ujjain friss vér csorgott.

Vágást ejtettek rajta.

Aláírta.

Bartholomew megtántorodva előrelépett. Sérült kezét szorongatta, és kábán Edára emelte a tekintetét.

– Nem… Nem érzek semmit. Éreznem kellene valamit?

– Attól tartok, nem tudhatom, uram.

Eda odanyújtotta neki a zsebkendőjét, mégiscsak bölcsebb, ha a férfi nem vonja magára szükségtelenül a figyelmet egy efféle sérüléssel. Arra inkább nem is gondolt, hogy előzékenységből segít. Ebben a munkában nem volt helye semmi előzékenységnek.

Bartholomew elfogadta a zsebkendőt, és megtörölte a kezét. Amikor úgy látszott, hogy nem akar semmit sem mondani, Lawrie némán félrehúzta a függönyt, és kinyitotta az ajtót. Odakint az eső felverte a fekete pocsolyákat. Egy kutya ugatott.

Bartholomew biccentett, kihúzta magát, és kilépett az üzletből.

A testvérek egymás mellé állva figyelték a férfi imbolyogva távolodó alakját. Bartholomew nem említhette senkinek a megkötött paktumot, sem szóban, sem írásban. Éj úr így rendelkezett. A paktum feltételei szerint az alkusok nem beszélhettek az egyezségről – vagy egyszerűen nem mertek. Amíg Éj úr szolgálatában álltak, Eda és a testvérei védve voltak a besúgóktól. De amint visszafizetik az adósságukat…

Az aláíró elfogadja, hogy a jelen szerződés teljesítésével annak valamennyi kikötése és módosítása hatályát veszti.

Onnantól kezdve semmi sem védi meg a Shaw testvéreket a vádaktól.

– Látjátok ott? – sziszegte Lawrie. – Megint az a nyavalyás bajszos gazember.

Egy magas, mozdulatlan alak állt az utca túloldalán az árnyékban. Fején tollas nemezsapka ült, sűrű bajuszát szivarkája parázsló vöröse világította meg. A fény azonban már nem ért el a szeméig, ahogy Bartholomew után nézett.

A rémülettől Edának végigfutott a hátán a hideg.

– Mondtam, hogy Lich figyeltet minket – mormolta Lawrie.

A név ostorcsapásként hasított a levegőbe.

– Hadd figyeltessen – vágta rá Ben. – Ha Severin Lich ki akar minket füstölni, akkor elég ráérősen teszi. Ne hagyd, hogy rád ijesszen!

– És mégis hogyan törődjek bele, hogy egy alvilági nagyúr szimatol utánunk, Ben? Nyilván az átjáróra fáj a foga!

– Nem szerezheti meg – vágott közbe Eda. – Hamarosan végleg elbúcsúzunk tőle. Bartholomew húsz évet adott, vagyis…

– Szép kis tétel lesz a főkönyvemben – hallatszott ekkor. 

Edának torkára forrt a lelkendezés.

Éj úr ott állt az üzlet közepén.

Így egybegyűlve előtte már-már büntetésre váró gyerekeknek tűnhettek. A démon tekintélyt parancsoló jelenléte jégcsákányként hasogatta le az éveiket.

– Habár meg kell vallanom, ifjú Shaw testvérek, a mai felajánlás az én ízlésemhez mérten meglehetősen sokat késett. Mikor is hoztatok nekem utoljára vágyakozó lelket?

– A feltételek egyértelműek – közölte Ben kimérten. – Minden évben ötven évet kell beszolgáltatnunk. Még van időnk, hogy teljesítsük a vállalást.

A démon ajka komor mosolyra húzódott.

– Meglehet. De közeledik az őszi aratás. Ha a drága Eda rád hallgatott volna, Benjamin, akkor ma este húsz évvel szegényebbek lennétek.

Ben fülig vörösödött.

A démonnak természetesen igaza volt. Ritkán érkezett el az évszak vége úgy, hogy még tartoztak évekkel.

A zsúfolt polcok között Éj úr eggyé vált az árnyakkal. Csak sápadt, mosolygó arcát lehetett kivenni, amely test nélküli maszkként lebegett.

– A tartozásotokat majdnem teljes mértékben leróttátok. Már csak tíz évet kell találni! Micsoda szégyen lenne épp most kudarcot vallani.

Eda félt Éj úrtól, ugyanakkor nem gyűlölte. Úgy nem, ahogyan Ben és Lawrie. A démon azt tette, amit a természete diktált. Az emberek azért kötöttek paktumokat, mert megtehették. Miképp az apjuk is.

Oswin Shaw felkutatta a tükröt. Megidézte Éj urat, és olyan paktumot kötött vele, amelynek árát egyetlen emberöltő alatt sem fizethette volna meg. Őrületében ezért beleegyezett, hogy a szükséges összeget mások révén teremti elő. Akárhány ember élete árán is.

Halála esetén pedig a gyerekei örökölnék a tartozást.

– Már nincs sok hátra a szolgálatotokból, ifjú testvérek. A szabadságotok karnyújtásnyira van. – A csillár gyertyáinak lángja megremegett, ahogy Éj úr alakja a legfeketébb szénfüsthöz hasonló gomolyaggá bomlott. Ezüst szeme tűzként izzott fel. – Örülnötök kellene.

A fény ismét egyenletesen derengett, a démon pedig eltűnt.

Az árnyak voltak Éj úr birodalma – a hatalma szegletköve –, és pontosan tudta, milyen nyugtalanítóan hat a testvérekre. Eda még sosem volt szemtanúja egyéb képességeinek. Nem is volt rá szükség. Az általa megkötött paktumok bizonyították, hogy olyan dolgokra képes, amelyek meghaladták Eda képzeletét.

Ben elindult a lépcső felé, válla megfeszült, akár az elpattanni készülő íjhúr. A fivére sóhajtva követte.

– Lawrie…

– Ne most, Eda.

Eső kopogott a kirakatok üvegén. Eda még hosszú ideig állt ott egymaga a pislákoló gyertyák fényében, nyugtalanul figyelve a peremén túl kavargó árnyakat. Ökölbe szorította a kezét.

Még tíz év. Már csak tíz.

Éj úrnak igaza volt – most már nem vallhattak kudarcot. Hiszen két évtized szolgálat után végre közel a lezárás. Eda eltűnődött: vajon milyen lesz kilépni a démon árnyékából? Szabadon élni a fényben, megújulva, de céltalanul, akár egy fészkét épp csak elhagyó fióka? Fogalma sem volt.

Remény éledt benne, de a nyomában bekúszott a félelem is.

Új élet. Új kezdet. Esély, hogy rátaláljon önmagára.

És már csak egyetlen paktum választotta el tőle.

